തുലാമാസപൂജ ശബരിമലയില് തീര്ത്ഥാടകരെ പ്രവേശിപ്പിക്കില്ല നിലയ്ക്കലില് എത്തിയവരെ തിരിച്ചയയ്ക്കും പത്തനംതിട്ട: കനത്ത മഴയുടെ പശ്ചാത്തലത്തില് തുലാമാസ പൂജയ്ക്ക് ശബരിമലയില് തീര്ത്ഥാടകരെ പ്രവേശിപ്പിക്കാനാകില്ലെന്ന് സര്ക്കാര്. പത്തനംതിട്ടയില് ചേര്ന്ന അവലോകന യോഗത്തിന് ശേഷം റവന്യൂമന്ത്രി കെ. രാജനാണ് ഇക്കാര്യം വ്യക്തമാക്കിയത്. പ്രതികൂല കാലാവസ്ഥ കണക്കിലെടുത്താണ് തുലാമാസ പൂജാ സമയത്തുള്ള തീര്ത്ഥാടനം ഇത്തവണ പൂര്ണമായും ഒഴിവാക്കാന് തീരുമാനിച്ചതെന്ന് അദ്ദേഹം പറഞ്ഞു. നിലക്കലില് എത്തിയ തീര്ത്ഥാടകരെ സുരക്ഷിതമായി മടക്കി അയക്കാന് ജില്ലാ ഭരണ സംവിധാനത്തിന് നിര്ദേശം നല്കിയതായും മന്ത്രി അറിയിച്ചു. മുന്നൂറോളം തീര്ത്ഥാടകരാണ് ഇവിടെ കുടുങ്ങിക്കിടക്കുന്നത്. തീര്ത്ഥാടകര്ക്ക് വേണ്ട അടിസ്ഥാന സൗകര്യങ്ങള് പോലും നിലയ്ക്കലില് ഇല്ല. രാവിലെ പ്രതിഷേധത്തിന്റെ ഭാഗമായി സ്ഥലത്തെത്തിയ പോലീസ് വാഹനം ഇവര് തടഞ്ഞിരുന്നു. നിലയ്ക്കല്, പെരുന്തേനരുവി മേഖലയില് ഞായറാഴ്ച തന്നെ ഇരുപതു സെന്റീമീറ്ററിലധികം മഴ പെയ്തിരുന്നു. കക്കി ഡാമിന്റെ ഷട്ടറുകളും തുറന്നു. നദികളിലെ ജലനിരപ്പ് ഉയര്ന്നിട്ടുണ്ട്. വനമേഖലയിലെ കനത്ത മഴ ഉരുള്പൊട്ടലിനും മണ്ണിടിച്ചിലിനുമുള്ള സാധ്യതയയും വര്ധിപ്പിക്കുന്നുണ്ട്. ബുധനാഴ്ച മുതല് ശക്തമായ മഴ പ്രവചിക്കപ്പെട്ടിട്ടുമുണ്ട്. ഈ സാഹചര്യത്തില് ഈ ദിവസങ്ങളില് തീര്ത്ഥാടനം അനുവദിക്കാന് കഴിയില്ലെന്ന് യോഗം വിലയിരുത്തി. തീര്ത്ഥാടനം ഇന്നും നാളെയും ഒഴിവാക്കാന് നേരത്തെ തീരുമാനിച്ചിരുന്നു. ഇതിന് പിന്നാലെയാണ് പൂര്ണമായി വേണ്ടെന്ന് വെച്ചിരിക്കുന്നത്. അന്യസംസ്ഥാനത്ത് നിന്ന് യാത്ര പുറപ്പെട്ട ഭക്തര്ക്ക് ദര്ശനത്തിന് അനുമതി നല്കുമെന്ന് ശബരിമല എക്സിക്യൂട്ടീവ് ഓഫീസര് കഴിഞ്ഞ ദിവസം അറിയിച്ചിരുന്നു. ഇതനുസരിച്ചാണ് അന്യസംസ്ഥാന തീര്ത്ഥാടകര് അടക്കം നിലയ്ക്കലില് എത്തിയത്.